b"\n_START_ARTICLE_\nIntoler\xc3\xa0ncia als aliments\n_START_PARAGRAPH_\nLa intoler\xc3\xa0ncia als aliments \xc3\xa9s la incapacitat de consumir alguns aliments o nutrients sense patir efectes adversos sobre la salut._NEWLINE_La intoler\xc3\xa0ncia als aliments es diferencia de l'al\xc2\xb7l\xc3\xa8rgia als aliments en qu\xc3\xa8 l'al\xc2\xb7l\xc3\xa8rgia provoca una resposta del sistema immunitari, tot activant la immunoglobulina E (IgE) i la intoler\xc3\xa0ncia no._NEWLINE_L'exemple m\xc3\xa9s com\xc3\xba \xc3\xa9s la intoler\xc3\xa0ncia a la lactosa, que \xc3\xa9s no nom\xc3\xa9s la insufici\xc3\xa8ncia de l'enzim lactasa que impedeix la correcta absorci\xc3\xb3 de la lactosa, sin\xc3\xb3 tamb\xc3\xa9 a les prote\xc3\xafnes de la vaca que pateix un gran nombre de nadons en consumir llet de vaca o llet materna d'una mare que ha consumit llet o filets de vedella. D'altres intoler\xc3\xa0ncies comunes s\xc3\xb3n a l'ou i al peix. Segons el grau d'intoler\xc3\xa0ncia, es pot produir des d'un rebuig immediat a tota mena de llet fins a s\xc3\xadmptomes de dif\xc3\xadcil diagn\xc3\xb2stic, ja que una malabsorci\xc3\xb3 de la lactosa produeix una acumulaci\xc3\xb3 de gasos als intestins, que produeixen dolor abdominal i fins i tot dolor d'est\xc3\xb3mac i v\xc3\xb2mits. \xc3\x89s un exemple d'efecte r\xc3\xa0pid sobre la salut._NEWLINE_En el cas de la intoler\xc3\xa0ncia a les prote\xc3\xafnes de la llet de vaca (IPLV), sobretot els nadons no s\xc3\xb3n capa\xc3\xa7os de digerir-les i els produeixen trastorns digestius que expressen amb plors i insomni. Aquesta intoler\xc3\xa0ncia sol desapar\xc3\xa8ixer amb el temps i es combat mitjan\xc3\xa7ant biberons d'una llet especial que no prov\xc3\xa9 de la vaca o una llet hidrolitzada._NEWLINE_La prevenci\xc3\xb3 dels episodis d'intoler\xc3\xa0ncia es basava principalment en l'educaci\xc3\xb3 dels afectats i els seus familiars i en un etiquetatge cada cop m\xc3\xa9s exigent dels aliments envasats, exigit per les normes legals. Darrerament s'ha comen\xc3\xa7at a treballar tamb\xc3\xa9 en programes de control als menjadors escolars, i el projecte VAIAME a la ciutat de Barcelona ha estat pioner."